তথ্যবিবরণী নম্বর : ৫০৯

কৃষিখাতে বাংলাদেশ ও কানাডার মধ্যে সমঝোতা স্মারক স্বাক্ষরিত

ঢাকা, ২৭ মাঘ (১০ ফেব্রুয়ারি) :

 আজ রাজধানীর হোটেল ইন্টারকন্টিনেন্টালের ক্রিস্টাল বলরুমে দুই দেশের মধ্যে সমঝোতা স্মারক স্বাক্ষরিত হয়। কৃষিমন্ত্রী ড. মোঃ আব্দুর রাজ্জাক ও সফররত কানাডা’র সাসকাচোয়ান সরকারের কৃষিমন্ত্রী ডেভিড মারিট (David Marit) এ সময় উপস্থিত ছিলেন। সমঝোতা স্মারককে (এমওইউ) স্বাক্ষর করেন বিএআরসি নির্বাহী চেয়ারম্যান ড. শেখ মোহাম্মদ বখতিয়ার এবং কানাডা’র জিআইএফএস চিফ অপারেটিং অফিসার স্টিভ ভিসার (Steve Visscher)।

 কানাডার সাসকাচাওয়ান (ইউএসএএসসি) বিশ্ববিদ্যালয়ের গ্লোবাল ইনস্টিটিউট ফর ফুড সিকিউরিটি (জিআইএফএস) এবং কৃষি মন্ত্রণালয়ের অধীন বাংলাদেশ কৃষি গবেষণা কাউন্সিল (বিএআরসি) নিরাপদ খাদ্য, টেকসই কৃষি উন্নয়নে সহায়তার জন্য গবেষণা, প্রশিক্ষণ ও বিকাশের অংশীদারিত্বের কাজ করতে সম্মত হয়েছে দেশ দু’টি।

 কৃষিমন্ত্রী বলেন, কৃষিতে বাংলাদেশের সাফল্য ঈর্ষণীয়। ক্রমবর্ধমান জনসংখ্যা, সীমিত সম্পদ, জলবায়ু পরিবর্তনের ফলে বন্যা, খরা, লবণাক্ততা ও বৈরী প্রকৃতিতেও খাদ্যশস্য উৎপাদনে বাংলাদেশ এখন বিশ্বে উদাহরণ। দেশের চাহিদা মিটিয়ে বিদেশে যাচ্ছে সবজি। এছাড়া ধান, গম ও ভুট্টা বিশ্বের গড় উৎপাদনকে পেছনে ফেলে ক্রমেই এগিয়ে চলছে দেশ। বন্যা, খরা, লবণাক্ততা ও দুর্যোগ সহিষ্ণু শস্যের জাত উদ্ভাবনেও শীর্ষে বাংলাদেশের নাম।

 সাসকাচোয়ান কৃষিমন্ত্রী ডেভিড মেরিট বলেন, রাষ্ট্রের উন্নয়নের জন্য ব্যক্তির ভূমিকা প্রধান, যার প্রকৃত উদাহরণ জাতির পিতা বঙ্গবন্ধু শেখ মুজিবুর রহমান আর বর্তমানে প্রধানমন্ত্রী শেখ হাসিনা। বাংলাদেশ কৃষিতে অনেক ভালো করেছে। তিনি বাংলাদেশের সাথে একত্রে কাজ করার আগ্রহ প্রকাশ করেন। ভবিষ্যতে এ সম্পর্ককে আরো জোরদার করে কৃষি উন্নয়নে একসাথে কাজ করার অঙ্গীকার ব্যক্ত করেন তিনি।

 কৃষি সচিব মোঃ নাসিরুজ্জামানের সভাপতিত্বে অনুষ্ঠানে স্বাগত বক্তব্য রাখেন বিএআরসি এর নির্বাহী চেয়ারম্যান, সাসকাচোয়ান এর উপমন্ত্রী রিক বারটন (Rick Burton), বাংলাদেশে নিযুক্ত কানাডার রাষ্ট্রদূত বেনোইট প্রেফোঁটেন (Benoit Prefontaine) ও কানাডা’র জিআইএফএস চিফ অপারেটিং অফিসার।

#

গিয়াস/ফারহানা/সঞ্জীব/জয়নুল/২০২০/২১৫০ঘণ্টা

তথ্যবিবরণী নম্বর : ৫০৮

সরকার কর্মমুখী শিক্ষার প্রসার চায়

 --- শ্রম প্রতিমন্ত্রী

খুলনা, ২৭ মাঘ (১০ ফেব্রুয়ারি) :

 শ্রম ও কর্মসংস্থান প্রতিমন্ত্রী বেগম মন্নুজান সুফিয়ান বলেছেন, সরকার কর্মমুখী শিক্ষার প্রসারে নতুন নতুন শিক্ষা প্রতিষ্ঠান প্রতিষ্ঠা করছে। সরকার সুশিক্ষায় শিক্ষিত উন্নত ও সমৃদ্ধ বাংলাদেশ গঠনে অঙ্গীকারবদ্ধ।

 প্রতিমন্ত্রী আজ খুলনা মহানগরীর দৌলতপুরে মহেশ্বরপাশা শহীদ জিয়া ডিগ্রি মহাবিদ্যালয়ের নবনির্মিত শেখ রাসেল একাডেমিক ভবন উদ্বোধন উপলক্ষে আয়োজিত অনুষ্ঠানে প্রধান অতিথির বক্তৃতায় এসব কথা বলেন।

 প্রতিমন্ত্রী বলেন, সরকার সারা দেশে শিক্ষা প্রতিষ্ঠানের অভূতপূর্ব উন্নয়ন করেছে। টেকসই উন্নয়ন লক্ষ্যমাত্রাকে সামনে রেখে সরকার শিক্ষা প্রতিষ্ঠানের অবকাঠামোগত উন্নয়নের পাশাপাশি শিক্ষার মান উন্নয়নের ওপর জোর দিয়েছে। তিনি কলেজ প্রাঙ্গণে শহীদ মিনার নির্মাণ এবং কলেজের মাঠের উন্নয়নের প্রতিশ্রুতি দেন। মানসম্পন্ন শিক্ষা নিশ্চিতে নিজ নিজ এলাকার শিক্ষানুরাগী, শিল্পপতি এবং সমাজের শিক্ষিত সমাজকে এগিয়ে আসার আহ্বান জানান।

 শিক্ষা প্রকৌশল অধিদপ্তর কর্তৃক তিন কোটি দশ লাখ টাকা ব্যয়ে পাঁচতলা শেখ রাসেল একাডেমিক ভবন নির্মাণ করা হয়।

 মহেশ্বরপাশা শহীদ জিয়া ডিগ্রি কলেজ পরিচালনা পরিষদের সভাপতি শেখ সৈয়দ আলীর সভাপতিত্বে উদ্বোধন অনুষ্ঠানে কলেজের অধ্যক্ষ শেখ বদরুল আলম বক্তৃতা করেন। এর আগে প্রতিমন্ত্রী ফিতা কেটে নতুন ভবনের উদ্বোধন করেন।

#

আকতারুল/মাহমুদ/ফারহানা/সঞ্জীব/জয়নুল/২০২০/২১২৫ঘণ্টা

তথ্যবিবরণী নম্বর : ৫০৭

বিদেশিদের কাছে নালিশ করে দেশকে খাটো করবেন না

 --- বিএনপির প্রতি তথ্যমন্ত্রী

চট্টগ্রাম, ২৭ মাঘ (১০ ফেব্রুয়ারি) :

 বিদেশিদের কাছে নালিশ করে দেশকে খাটো না করতে বিএনপির প্রতি অনুরোধ জানিয়েছেন তথ্যমন্ত্রী ড. হাছান মাহ্‌মুদ।

 আজ চট্টগ্রাম সিটি করপোরেশন (চসিক) আয়োজিত মুজিববর্ষ উপলক্ষে জাতির পিতা বঙ্গবন্ধুকে নিবেদিত অমর একুশে চট্টগ্রাম বইমেলা ২০২০ উদ্বোধনী অনুষ্ঠানে প্রধান অতিথির বক্তব্যে তিনি এসব কথা বলেন।

 তথ্যমন্ত্রী বলেন, ‘দেশ বহুদূর এগিয়ে যেতে পারতো গত ১১ বছরে, যদি বাংলাদেশে নেতিবাচক রাজনীতি না থাকতো। গতকাল দেখতে পেলাম বিএনপির পক্ষ থেকে বেশ কয়েকজন বিদেশি রাষ্ট্রদূত, কূটনীতিককে ঢাকা সিটি করপোরেশন নির্বাচন নিয়ে নালিশ উপস্থাপন করা হয়েছে। ভোট দিল বাংলাদেশের মানুষ, ভোট হল ঢাকা শহরে, যদি কোনো নালিশ থাকে তাহলে ঢাকা শহরের ভোটারদের কাছে নালিশটা দিতে হয়।’

 মন্ত্রী বলেন, যদি কোন নালিশ থাকে, তা বাংলাদেশের মানুষের কাছে দিতে হবে। কথায় কথায় বিদেশিদের কাছে ধর্ণা দেয়া, এতে দেশ ও জাতিকে অপমান করা হয়। তারা ক্রমাগতভাবে যে কোন বিষয়ে বিদেশিদের কাছে ছুটে যায়, এটি দেশ, জাতি এবং ভোটারদেরকে অপমান করার শামিল ছাড়া অন্য কিছু নয়।

 তথ্যমন্ত্রী বলেন, বিএনপির কোন নালিশ থাকলে সেটা নির্বাচন কমিশনে দিতে পারে, সেই নালিশ দেওয়ার জন্য তারা আদালতে যেতে পারে, জনগণ, ভোটারদের কাছে যেতে পারে। সেটি না করে বিদেশি দূতাবাসের কূটনীতিকদের ডেকে নালিশ উপস্থাপন করা, যার মাধ্যমে বাংলাদেশের অভ্যন্তরীণ বিষয়ে বিদেশি দূতাবাসগুলো বা রাষ্ট্রগুলো যাতে হস্তক্ষেপ করতে পারে, সেটির পথ তৈরি করে দেওয়া হচ্ছে। এটি কখনো আমাদের জন্য সম্মানজনক নয়, অসম্মানজনক। এই কাজটি ক্রমাগতভাবে বিএনপি করছে।

 ‘বিএনপিকে আমি অনুরোধ জানাবো, আপনাদের যদি কোন নালিশ থাকে, সেটা জনগণের কাছে উপস্থাপন করুন। দয়া করে ঘরের বিষয় নিয়ে বিদেশিদের কাছে নালিশ উপস্থাপন করে দেশকে খাটো করবেন না’, বলেন ড. হাছান মাহ্‌মুদ।

 ধারাবাহিকভাবে বইমেলা আয়োজনের জন্য চট্টগ্রাম সিটি করপোরেশনকে ধন্যবাদ জানিয়ে তথ্যমন্ত্রী বলেন, আমি অত্যন্ত খুশি হয়েছি, গত বছরের তুলনায় এ বছর জাতির পিতার জন্মশতবার্ষিকী মুজিববর্ষ উপলক্ষে বইমেলার কলেবর বৃদ্ধি করা হয়েছে। ঢাকা থেকে দেড় শতাধিক প্রকাশক এই বইমেলায় অংশগ্রহণ করছে।

 মন্ত্রী বলেন, চট্টগ্রাম দেশের দ্বিতীয় বৃহত্তম নগরী, প্রধান সমুদ্র বন্দর, প্রধান বাণিজ্য নগরী, বাণিজ্যিক রাজধানী। এই শহরের লোকসংখ্যা বর্তমানে ৭০ লাখের বেশি। এই শহরে এমন একটি বইমেলার বড় অভাব ছিল কয়েক বছর আগেও। বিচ্ছিন্ন, বিক্ষিপ্তভাবে বিভিন্ন জায়গায় বইমেলার আয়োজন করা হতো, যেটির অভাব ঘুচিয়েছে চট্টগ্রাম সিটি করপোরেশন আয়োজিত এই বইমেলা। আমি বিশ্বাস করি চট্টগ্রামের বই মেলা ধীরে ধীরে ঢাকা বইমেলার পর্যায়ে যাবে।

 স্কুলের শিক্ষার্থীদের বইমেলায় নিয়ে এসে বই পাঠে উৎসাহ ও পুরস্কার প্রদানের উদ্যোগ নিতে সিটি করপোরেশনের প্রতি আহ্বান জানান তথ্যমন্ত্রী।

 এর আগে বিকেল ৫টায় জাতীয় পতাকা উত্তোলন, বেলুন ও ফেস্টুন উড়িয়ে চট্টগ্রাম সিটি করপোরেশন (চসিক) আয়োজিত এ বইমেলার উদ্বোধন করেন তথ্যমন্ত্রী ড. হাছান মাহ্মুদ। এ সময় পরিবেশন করা হয় জাতীয় সংগীত। বইমেলার প্রধান পৃষ্ঠপোষক ও মেয়র আ জ ম নাছির উদ্দীন চসিকের পতাকা উত্তোলন করেন।

 এ সময় চসিকের প্রধান নির্বাহী কর্মকর্তা মো সামশুদ্দোহা, চট্টগ্রাম সৃজনশীল প্রকাশক পরিষদের সভাপতি শাহ আলম নিপু, সাধারণ সম্পাদক জামাল উদ্দিন, কাউন্সিলর নাজমুল হক ডিউক, হাসান মুরাদ বিপ্লব, চসিকের প্রধান শিক্ষা কর্মকর্তা সুমন বড়ুয়া প্রমুখ উপস্থিত ছিলেন।

#

আকরাম/ফারহানা/রফিকুল/জয়নুল/২০২০/২১১০ঘণ্টা

তথ্যবিবরণী নম্বর : ৫০৬

পরিবেশ দূষণ বিরোধী অভিযান

**৫ টি অবৈধ কারখানা ধ্বংস, ৩টি বন্ধ ও ১ লাখ টাকা জরিমানা**

ঢাকা, ২৭ মাঘ (১০ ফেব্রুয়ারি) :

 পরিবেশ অধিদপ্তরের ঢাকা জেলা কার্যালয় আজ পরিবেশ দূষণ বিরোধী ভ্রাম্যমাণ আদালত পরিচালনা করে। এ সময় সাভার উপজেলাধীন হেমায়েতপুর এলাকায় অবৈধভাবে পরিচালিত ৫টি ব্যাটারি রিসাইকেল কারখানা স্ক্যাভেটর দিয়ে ভেঙে ধ্বংসস্তুপে পরিণত করা হয়। রাজফুলবাড়িয়া এলাকায় বিদ্যুৎ সংযোগ
বিচ্ছিন্ন-সহ লিজেন্ড ব্যাটারি লিঃ ও জেলটেক ব্যাটারি লিঃ নামক দু’টি ব্যাটারি প্রস্তুতকারী অবৈধ কারখানা সিলগালা করে বন্ধ করে দেওয়া হয়েছে। এছাড়া ক্ষতিকর বর্জ্য পদার্থ দ্বারা পরিবেশ দূষণের দায়ে হিট ইনস্যুলিটেড কেবিনেট প্রস্তুতকারী সেভেন স্টার ওয়ার্কস নামক অপর একটি কারখানাকে ১ লাখ টাকা জরিমানা আদায় করা-সহ এর উৎপাদন কার্যক্রম বন্ধ করে দেওয়া হয়।

 পরিবেশ অধিদপ্তরের মনিটরিং ও এনফোর্সমেন্ট ইউনিটের নির্বাহী ম্যাজিস্ট্রেট কাজী তামজীদ আহমেদের নেতৃত্বে পরিচালিত ভ্রাম্যমাণ আদালতে পরিবেশ অধিদপ্তরের ঢাকা জেলা কার্যালয়ের সহকারী
প‌রিচালক মাহবুবুর রহমান খান ও শরিফুল ইসলাম উপস্থিত ছিলেন। নির্বাহী ম্যাজিস্ট্রেট জানান, পরিবেশ দূষণের জন্য দায়ী সকল অবৈধ কারখানা ও যানবাহনের বিরুদ্ধে আইনানুগ ব্যবস্থা গ্রহণ অব্যাহত থাকবে।

#

দীপংকর/মাহমুদ/ইসরাত/সঞ্জীব/আব্বাস/২০২০/২০২৩ ঘণ্টা

তথ্যবিবরণী নম্বর : ৫০৫

কানাডার কৃষিমন্ত্রীর সাথে টিপু মুনশির বৈঠক

বঙ্গবন্ধুর খুনিকে বাংলাদেশের কাছে হস্তান্তরের আহ্বান

ঢাকা, ২৭ মাঘ (১০ ফেব্রুয়ারি) :

 বাণিজ্যমন্ত্রী টিপু মুনশি জাতির পিতা বঙ্গবন্ধু শেখ মুজিবুর রহমান এবং তাঁর পরিবারের সদস্যদের হত্যাকারী এবং সাজাপ্রাপ্ত আসামিকে বাংলাদেশের কাছে হস্তান্তর করার আহ্বান জানিয়েছেন। তিনি বলেন, কানাডা বাংলাদেশের গুরুত্বপূর্ণ ব্যবসায়িক অংশীদার। উভয় দেশের ব্যবসায়ীরা সফর বিনিময়ের মাধ্যমে বাণিজ্য বৃদ্ধি করতে পারে। কানাডা বাংলাদেশে বিনিয়োগ করলে বিনিয়োগকারীরা লাভবান হবেন।

 মন্ত্রী আজ সচিবালয়ে তাঁর অফিস কক্ষে বাংলাদেশে সফররত কানাডার Saskatchewan প্রদেশের কৃষিমন্ত্রী **D**avid Marit এর নেতৃত্বে একটি প্রতিনিধিদলের সাথে বাংলাদেশ-কানাডা বাণিজ্য সম্পর্কিত বিষয়ে মতবিনিময়কালে এসব কথা বলেন।

 টিপু মুনশি বলেন, বাংলাদেশ দীর্ঘদিন ধরে কানাডায় তৈরিপোশাক রপ্তানি করছে। কানাডা থেকে পণ্য আমদানি করে তা প্রক্রিয়াজাত করে অন্যদেশে রপ্তানি করা সম্ভব। উভয় দেশের বাণিজ্য বাড়াতে কানাডার ব্যবসায়ী এবং ক্রেতাদেরকে বাংলাদেশ সম্পর্কে পর্যাপ্ত ধারণা দিতে হবে। বাংলাদেশের সাথে বাণিজ্য সম্ভাবনা কানাডার ব্যবসায়ীদের জানাতে হবে। বাংলাদেশ সরকারের বিভিন্ন তৎপরতার কারণে ইতোমধ্যে কানাডার ব্যবসায়ীরা বাংলাদেশ সম্পর্কে জানার চেষ্টা করছে।

 কানাডার Saskatchewan প্রদেশের কৃষিমন্ত্রী বলেন, কানাডা বাংলাদেশের সাথে বাণিজ্য ও বিনিয়োগ বৃদ্ধি করতে আগ্রহী। কৃষি-সহ অনেক ক্ষেত্রেই বাংলাদেশের সাথে সহযোগিতা বৃদ্ধি করা সম্ভব। কানাডা বাংলাদেশে কৃষি ক্ষেত্রে সহযোগিতা বৃদ্ধির জন্য দুইটি এমওইউ স্বাক্ষর করছে। বাণিজ্য বৃদ্ধি করতে ব্যবসায়ীদের এগিয়ে আসতে হবে।

 বাণিজ্য মন্ত্রণালয়ের অতিরিক্ত সচিব (সচিবের দায়িত্ব পালনকারী) মো. ওবায়দুল আজম এ সময় উপস্থিত ছিলেন।

#

বকসী/ফারহানা/সঞ্জীব/জয়নুল/২০২০/১৯২০ঘণ্টা

তথ্যবিবরণী নম্বর : ৫০৪

করোনা ভাইরাস প্রতিরোধে ৯০ হাজারেরও বেশি স্ক্রিনিং করা হয়েছে

 --- স্বাস্থ্যমন্ত্রী

ঢাকা, ২৭ মাঘ (১০ ফেব্রুয়ারি) :

স্বাস্থ্য ও পরিবার কল্যাণ মন্ত্রী জাহিদ মালেক বলেছেন, ‘গত ২১ জানুয়ারি থেকে ১০ ফেব্রুয়ারি পর্যন্ত স্বাস্থ্য ও পরিবার কল্যাণ মন্ত্রণালয়ের নিয়ন্ত্রণাধীন দেশের স্বাস্থ্য সেবা বিভাগের মাধ্যমে করোনা ভাইরাস প্রতিরোধে এ পর্যন্ত ৯০ হাজার ২৪৫ জন বিদেশ ফেরত যাত্রীর করোনা ভাইরাস সংক্রান্ত মেডিকেল স্ক্রিনিং সম্পন্ন করা হয়েছে। যার মধ্যে সারা দেশে গত ২৪ ঘণ্টায় স্ক্রিনিং করা হয়েছে ১২ হাজার ৬৩০ জন যাত্রীর। এর মধ্যে গত ২৪ ঘণ্টায় ঢাকা, সিলেট ও চট্টগ্রাম বিমান বন্দরে ৬ হাজার ১৬২ জন, নৌ-বন্দরে ২৪০ জন এবং সমুদ্র বন্দরসমূহে ৬ হাজার ২২৪ জন বিদেশ ফেরত যাত্রীর করোনা ভাইরাস পরীক্ষার জন্য স্ক্রিনিং সম্পন্ন করা হয়েছে।’

আজ সচিবালয়ে মন্ত্রণালয়ের সভাকক্ষে ‘স্বাস্থ্য সচেতনতায় করণীয়’ শীর্ষক বৈঠকে এসব কথা বলেন স্বাস্থ্যমন্ত্রী জাহিদ মালেক।

ফেব্রুয়ারি থেকে দেশের বন্দরসমূহে বিদেশ ফেরত সকল যাত্রীর করোনা ভাইরাস সতর্কতায় স্ক্রিনিং বাধ্যতামূলক করা হয়েছে। এখন পর্যন্ত দেশের কোথাও কোনো করোনা ভাইরাস আক্রান্ত রোগী সনাক্ত হয়নি। রংপুরে করোনা ভাইরাস সন্দেহে সদ্য চীন ফেরত একজন শিক্ষার্থী ভর্তি হলেও স্বাস্থ্য পরীক্ষা শেষে তিনি করোনা ভাইরাস মুক্ত বলে নিশ্চিত হওয়া গেছে।

 স্বাস্থ্যমন্ত্রীর সভাপতিত্বে সভায় উপস্থিত ছিলেন স্বাস্থ্য শিক্ষা বিভাগের সচিব মো. আলী নূর, স্বাস্থ্য সেবা বিভাগের অতিরিক্ত সচিব মো. হাবিবুর রহমান খান, স্বাস্থ্য অধিদপ্তরের মহাপরিচালক অধ্যাপক ডা. আবুল কালাম আজাদ, স্বাস্থ্য শিক্ষা অধিদপ্তরের মহাপরিচালক অধ্যাপক ডা. এ এইচ এম এনায়েত হোসেন, এনএসএস ও জনস্বাস্থ্য পুষ্টি প্রতিষ্ঠানের লাইন ডিরেক্টর ডা. মোস্তাফিজুর রহমান-সহ অন্যান্য ঊর্ধ্বতন কর্মকর্তারা।

#

মাইদুল/মাহমুদ/ইসরাত/রফিকুল/জয়নুল/২০২০/১৮৪০ঘণ্টা

তথ্যবিবরণী নম্বর : ৫০৩

পরিবেশসম্মত নগরায়ণের জন্য এগিয়ে আসতে হবে

 --- গণপূর্ত মন্ত্রী

আবুধাবি (সংযুক্ত আরব আমিরাত), ২৭ মাঘ (১০ ফেব্রুয়ারি) :

 বাসযোগ্য পৃথিবী গড়তে পরিবেশসম্মত নগরায়ণের জন্য সকলকে এগিয়ে আসার আহ্বান জানিয়েছেন গৃহায়ন ও গণপূর্ত মন্ত্রী শ ম রেজাউল করিম।

 আজ সংযুক্ত আরব আমিরাতের আবুধাবিতে ওয়ার্ল্ড আরবান ফোরামে পরিবেশগত স্বাস্থ্য সুরক্ষা এবং পৌর স্যানিটেশন ও সমন্বিত বর্জ্য ব্যবস্থাপনার টেকসই সমাধান বিষয়ক নেটওযার্কিং ইভেন্টে সভাপতির বক্তব্যে গণপূর্ত মন্ত্রী এ আহ্বান জানান।

 ইভেন্টটি সঞ্চালনা করেন বাংলাদেশের নগর উন্নয়ন অধিদপ্তরের পরিচালক ড. খুরশীদ জাবিন হোসেন তৌফিক। ঘানার ডেপুটি মিনিস্টার কাওয়াসি বোটেং এজিই এবং ইউএন হ্যাবিটেটের এশিয়া প্যাসিফিক অঞ্চলের হিউম্যান সেটেলমেন্ট প্রোগ্রাম প্রধান আতসুশি কোরেসাওয়া অনুষ্ঠানে তাদের বক্তব্য উপস্থাপন করেন।

 ইভেন্টে বাংলাদেশ ও ঘানার প্রতিনিধিবৃন্দ নিজ নিজ দেশের বর্জ্য ব্যবস্থাপনার বিভিন্ন অভিজ্ঞতা উপস্থাপন করেন।

 গণপূর্ত মন্ত্রী বলেন, বাংলাদেশ সরকার নগর এলাকায় আধুনিক স্যানিটেশন ব্যবস্থা গড়ে তোলার জন্য নানামুখী পদক্ষেপ গ্রহণ করছে। একই সাথে টেকসই নগরায়ণের মাধ্যমে স্মার্ট সিটি গড়ার লক্ষ্যে পরিবেশ সুরক্ষা ও বর্জ্য ব্যবস্থাপনায় আধুনিক প্রযুক্তি ব্যবহারের ওপর সর্বোচ্চ গুরুত্ব দিচ্ছে। বিদ্যমান নগরায়ণ প্রক্রিয়ায় টেকসই উন্নয়ন অভীষ্ট ও নতুন আরবান এজেন্ডা হতে পারে উত্তম পন্থা। এক্ষেত্রে সারা বিশ্বকে সমন্বিতভাবে কাজ করতে হবে।

 তিনি আরো বলেন, বহু সংখ্যক রোহিঙ্গা জনগোষ্ঠীর কারণে বাংলাদেশকে নতুন চ্যালেঞ্জের মুখোমুখি হতে হয়েছে। সেখানে সৃষ্ট মানব বর্জ্যরে সঠিক ব্যবস্থাপনার মাধ্যমে পরিবেশগত স্বাস্থ্য সুরক্ষার বিষয়টি অত্যন্ত গুরুত্বপূর্ণ হয়ে দাঁড়িয়েছে। এজন্য সরকারি ব্যবস্থাপনার পাশাপাশি বেসরকারি প্রতিষ্ঠানকেও এগিয়ে আসতে হবে। এক্ষেত্রে বৈশ্বিক ব্যবস্থাপনাও জরুরি।

 উল্লেখ্য, ‘সিটি’স অভ্ অপরচুনিটিস - কানেক্টিং কালচার এন্ড ইনোভেশন’ থিম নিয়ে ৮-১৩ ফেব্রুয়ারি ২০২০ ইউএন-হ্যাবিটেটের আয়োজনে ওয়ার্ল্ড আরবান ফোরামের দশম সেশন সংযুক্ত আরব আমিরাতের রাজধানী আবুধাবির ন্যাশনাল এক্সিবিশন সেন্টারে অনুষ্ঠিত হচ্ছে। বিশ্বের ১৪০টি দেশের ৮০জন মন্ত্রী, ৭০জন মেয়র এবং আশি হাজার অংশগ্রহণকারী এই আন্তর্জাতিক ফোরামে অংশগ্রহণ করছে। গণপূর্ত মন্ত্রী

৯ ফেব্রুয়ারি ফোরামের মন্ত্রী পর্যায়ের গোলটেবিল বৈঠকে অংশগ্রহণ করে বাংলাদেশের পক্ষে বক্তব্য উপস্থাপন করেন।

#

ইফতেখার/মাহমুদ/রফিকুল/জয়নুল/২০২০/১৬৩০ঘণ্টা

তথ্যবিবরণী নম্বর : ৫০২

বিদেশ থেকে ডিম আমদানির অনুমতি দেয়া হবে না

 --- মৎস্য ও প্রাণিসম্পদ প্রতিমন্ত্রী

ঢাকা, ২৭ মাঘ (১০ ফেব্রুয়ারি) :

 মৎস্য ও প্রাণিসম্পদ প্রতিমন্ত্রী মোঃ আশরাফ আলী খান খসরু বলেছেন, বিদেশ থেকে ডিম আমদানির অনুমতি দেয়া হবে না। দেশে চাহিদানুযায়ী ডিমের পর্যাপ্ত উৎপাদন রয়েছে উল্লেখ করে তিনি বলেন, এই মুহূর্তে বিদেশ থেকে ডিম আমদানির কোনো প্রয়োজন নেই। বিদেশ থেকে ডিম আমদানি করলে দেশের পোল্ট্রি শিল্প ধ্বংসের মুখে পড়বে।

 প্রতিমন্ত্রী আজ মৎস্য ও প্রাণিসম্পদ মন্ত্রণালয়ের সম্মেলন কক্ষে ‘মৎস্য ও প্রাণিসম্পদ খাতে ই-সেবা কার্যক্রম চালুকরণ’ প্রকল্পের ই-কন্টেন্ট ও ভিডিও কন্টেন্ট নির্বাচন কর্মশালায় প্রধান অতিথির বক্তৃতায় এসব কথা বলেন।

 এছাড়া চীন, ভারত-সহ করোনা ভাইরাসে আক্রান্ত দেশসমূহ হতে প্রাণিসম্পদ আমদানির ক্ষেত্রে কমপক্ষে ১৫ দিন কোয়ারেন্টাইনে রেখে পর্যবেক্ষণ করে ছাড়পত্র দেয়া হবে বলে প্রতিমন্ত্রী জানান।

 কর্মশালায় মৎস্য ও প্রাণিসম্পদ মন্ত্রণালয়ের সচিব রওনক মাহমুদ, অতিরিক্ত সচিব সুবোল বোস মনি, অতিরিক্ত সচিব শ্যামল চন্দ্র কর্মকার এবং মন্ত্রণালয়ের ঊর্ধ্বতন কর্মকর্তা-সহ বিভিন্ন সংস্থাপ্রধানগণ উপস্থিত ছিলেন।

 উল্লেখ্য, ১৫ কোটি ৭৩ লাখ টাকা ব্যয়ে ‘মৎস্য ও প্রাণিসম্পদ খাতে ই-সেবা কার্যক্রম চালুকরণ’ প্রকল্পটি বাস্তবায়িত হচ্ছে। এর আওতায় মৎস্য ও প্রাণিসম্পদ খাতের মোট ৫৫টি (মন্ত্রণালয়ের জন্য ৫টি, মৎস্য বিষয়ক ২০টি এবং প্রাণিসম্পদ বিষয়ে ৩০টি) বিষয়ভিত্তিক উন্নত ও সহজবোধ্য ই-কনটেন্ট ও ভিডিও কনটেন্ট তৈরি করা হবে। প্রকল্পটি বাস্তবায়িত হলে মৎস্য ও প্রাণিসম্পদ খাতে সেবা গ্রহীতার সংখ্যা বৃদ্ধি পাবে, সেবা গ্রহণকারীর সময় ও অর্থ সাশ্রয় হবে; স্বচ্ছতা এবং জবাবদিহিতা বৃদ্ধি পাবে। এছাড়াও, মৎস্য ও প্রাণিসম্পদ সেবাসমূহ আরো জনবান্ধব এবং সহজসাধ্য করার লক্ষ্যে মৎস্য অধিদপ্তর ও প্রাণিসম্পদ অধিদপ্তরের প্রধান কার্যালয়ে একটি করে কল সেন্টার স্থাপন করা হবে।

#

কামরুল/মাহমুদ/রফিকুল/জয়নুল/২০২০/১৭৪০ঘণ্টা

তথ্যবিবরণী নম্বর : ৫০১

**অস্ট্রিয়ায় বাংলাদেশ দূতাবাস এর নিজস্ব ভবন উদ্বোধন**

অস্ট্রিয়ার (ভিয়েনা), ১০ ফেব্রুয়ারি :

 পররাষ্ট্র প্রতিমন্ত্রী মোঃ শাহ্‌রিয়ার আলম গতকাল অস্ট্রিয়ার ভিয়েনাস্থ বাংলাদেশ দূতাবাস ও স্থায়ী মিশন ভবন উদ্বোধন করেন। অস্ট্রিয়ায় নিযুক্ত বাংলাদেশের রাষ্ট্রদূত ও স্থায়ী প্রতিনিধি মোঃ আবু জাফর এসময় উপস্থিত ছিলেন।

 অনুষ্ঠানে প্রতিমন্ত্রী জাতির পিতা বঙ্গবন্ধু শেখ মুজিবুর রহমানের স্মৃতির প্রতি শ্রদ্ধা জানিয়ে বলেন, প্রধানমন্ত্রী শেখ হাসিনার বলিষ্ঠ নেত্বত্বে বাংলাদেশ বিশ্বে চল্লিশতম অর্থনৈতিক শক্তিশালী দেশে পরিণত হয়েছে। প্রবাসীদের ঐক্যবদ্ধভাবে কাজ করে দেশের ক্রমবর্ধমান উন্নয়ন কার্যক্রমে সক্রিয়ভাবে অংশগ্রহণ এবং প্রধানমন্ত্রীকে সার্বিক সহযোগিতার আহ্বান জানান প্রতিমন্ত্রী।

#

তারাজুল/অনসূয়া/পরীক্ষিৎ/জুলফিকার/রেজ্জাকুল/আসমা/২০২০/১৩০০ ঘণ্টা

Z\_¨weeiYx b¤^i : ৫০০

**বঙ্গবন্ধুকে উৎসর্গ করা হলো ৪৫তম আন্তর্জাতিক কলকাতা পুস্তকমেলা**

ঢাকা, ২৭ মাঘ (১০ ফেব্রুয়ারি) :

 ২০২১ সালে অনুষ্ঠেয় ৪৫তম আন্তর্জাতিক কলকাতা পুস্তকমেলা বাংলাদেশের স্বাধীনতার স্থপতি জাতির পিতা বঙ্গবন্ধু শেখ মুজিবুর রহমানের নামে উৎসর্গ করে বাংলাদেশকে থিম কান্ট্রি হিসেবে ঘোষণা করা হয়েছে।

 আন্তর্জাতিক কলকাতা পুস্তকমেলা কর্তৃপক্ষ গতকাল ৪৪তম আন্তর্জাতিক পুস্তকমেলা ২০২০-এর সমাপনী ও বাংলাদেশ দিবসে আনুষ্ঠানিকভাবে এ ঘোষণা প্রদান করে।

 সংস্কৃতি বিষয়ক প্রতিমন্ত্রী কে এম খালিদ এবং পশ্চিমবঙ্গ রাজ্য সরকারের স্কুল শিক্ষা, উচ্চ শিক্ষা ও সংসদীয় বিষয়ক রাষ্ট্রমন্ত্রী শ্রী পার্থ চট্টোপাধ্যায়সহ উভয় দেশের রাজনৈতিক ও সরকারের ঊর্ধতন কর্তৃপক্ষ এসময় উপস্থিত ছিলেন।

 এর আগে ‘বাংলাদেশ দিবস’ উপলক্ষে বাংলাদেশ উপহাইকমিশন কলকাতার আয়োজনে সেমিনার ও সাংস্কৃতিক অনুষ্ঠানের আয়োজন করা হয়।

 সেমিনারে মূল প্রবন্ধ উপস্থাপন করেন বাংলাদেশ জাতীয় জাদুঘর এর বোর্ড অব ট্রাস্টিজের চেয়ারম্যান শামসুজ্জামান খান। আলোচনায় অংশগ্রহণ করেন বাংলা একাডেমির মহাপরিচালক কবি হাবীবুল্লাহ সিরাজী, পশ্চিমবঙ্গের প্রখ্যাত ইতিহাসবিদ শ্রী গৌতম ভদ্র ও বাংলাদেশ জাতীয় গ্রন্থকেন্দ্র এর পরিচালক মিনার মনসুর।

#

ফয়সল/অনসূয়া/পরীক্ষিৎ/রেজ্জাকুল/কুতুব/২০২০/১১০৫ ঘণ্টা

Z\_¨weeiYx b¤^i : ৪৯৯

**অনূর্ধ্ব-১৯ বিশ্বকাপ চ্যাম্পিয়ন বাংলাদেশ**

 **যুব ও ক্রীড়া প্রতিমন্ত্রীর অভিনন্দন**

ঢাকা, ২৭ মাঘ (১০ ফেব্রুয়ারি) :

 অনূর্ধ্ব-১৯ বিশ্বকাপে ভারতকে হারিয়ে  প্রথমবারের মতো কোন বিশ্বকাপে চ্যাম্পিয়ন হবার  গৌরব অর্জন করায়  যুব ও ক্রীড়া প্রতিমন্ত্রী মোঃ জাহিদ আহসান রাসেল বাংলাদেশ অনূর্ধ্ব-১৯ ক্রিকেট দলের সকল খেলোয়াড়,  কোচ ও কর্মকর্তাকে আন্তরিক শুভেচ্ছা ও অভিনন্দন জানিয়েছেন।

 প্রতিমন্ত্রী এক অভিনন্দন বার্তায় বলেন, প্রথমবারের মতো অনূর্ধ্ব-১৯ বিশ্বকাপে শক্তিশালী ভারতকে হারিয়ে প্রথম কোনো বিশ্বকাপের শিরোপা অর্জন করায় আমরা আনন্দিত ও গর্বিত। এ টুর্নামেন্টে বাংলাদেশ ধারাবাহিকভাবে ভালো খেলে আজ বিশ্বচ্যাম্পিয়ন হয়েছে।

 বাংলাদেশ অনূর্ধ্ব-১৯ ক্রিকেট দলের উত্তরোত্তর সাফল্য কামনা করেন প্রতিমন্ত্রী।

#

আরিফ/অনসূয়া/জুলফিকার/রেজ্জাকুল/কুতুব/২০২০/১২২৪ ঘণ্টা